Na Cava a Mate Kina o Jisu?
Kena isau vakaivolatabu
E mate o Jisu me rawa ni vosoti kina noda ivalavala ca, meda rawata tale ga na bula tawamudu. (Roma 6:23; Efeso 1:7) Nona mate e vakadinadinataka se mani veivakatovolei cava eda sotava e rawa nida yalodina tiko ga vua na Kalou.—Iperiu 4:15.
Dikeva na yaga ni nona mate o Jisu.
E mate o Jisu me rawa ni “vosoti na noda ivalavala ca.”—Kolosa 1:14.
E uasivi na imatai ni tamata o Atama ena gauna a buli kina, e sega ni valavala ca. Ia e digia me beca na Kalou, qai dewavi ira kece nona kawa na nona ivalavala ca. E kaya na iVolatabu: “Ena nona talaidredre gona e dua ga na tamata e okati kina e levu mera ivalavala ca.”—Roma 5:19.
O Jisu tale ga e uasivi, e ganiti koya gona me “isoro ni noda ivalavala ca.” (1 Joni 2:2) E tarai keda kece na kawatamata na nona talaidredre o Atama, ia nona mate o Jisu e bokoca laivi nodra ivalavala ca o ira era vakabauti koya.
O Atama e volitaki keda ina valavala ca. O Jisu e yalorawarawa ni solia nona bula ena vukuda, me voli keda lesu na kawatamata. Koya gona, “ke mani valavala ca e dua, sa tiko vata kei Tamada e dua na noda dauveivuke, o Jisu Karisito, o koya na yalododonu.”—1 Joni 2:1.
E mate o Jisu “mera kua ni rusa kina o ira na vakaraitaka nodra vakabauti koya, mera rawata ga na bula tawamudu.”—Joni 3:16.
A buli o Atama me bula tawamudu, ia e kena itotogi na mate. Ena ‘vuku ni nona ivalavala ca, mani dewa na mate vei ira na tamata kece ga ni sa valavala ca na tamata kece ga.’—Roma 5:12.
Ia nona mate o Jisu e kauta laivi nodra ivalavala ca o ira na vakabauti koya, e vakaotia tale ga na mate. E kaya na iVolatabu: “Me vaka na nona veiliutaki voli vakatui o ivalavala ca kei mate, ena veiliutaki tale ga vakatui ena yalododonu na loloma soli wale, me rawati kina na bula tawamudu ena vuku i Jisu Karisito na noda Turaga.”—Roma 5:21.
E lekaleka ga na bula ni kawatamata nikua. Ia na Kalou e yalataka nira na rawata na bula tawamudu na tamata yalododonu, ena vakaturi ira tale ga na mate me rawa ni yaga vei ira nona mate vakaisoro o Jisu.—Same 37:29; 1 Korinica 15:22.
E ‘talairawarawa o Jisu me yacova sara na mate’, qori e vakadinadinataka ni rawa nida yalodina vua na Kalou ke da mani sotava mada ga e levu na ka dredre se veivakatovolei.—Filipai 2:8.
E uasivi na vakasama kei na yago i Atama, ia na nona garova na ka e sega ni dodonu me nona, a talaidredre kina vua na Kalou. (Vakatekivu 2:16, 17; 3:6) E tukuna kina o Setani na meca nabadua ni Kalou, nida na sega ni rawa ni talairawarawa vua na Kalou, vakabibi ke tu kece vei keda na ka meda bula kina. (Jope 2:4) E dina ni vakamadualaki o Jisu ni bera ni mate ena rarawa, ia e talairawarawa tu ga vua na Kalou qai yalodina tiko ga vua. (Iperiu 7:26) Qori e vakadinadinataka se vakacava na veika dredre se veivakatovolei eda sotava, eda na rawa ni yalodina tiko ga vua na Kalou.
Taro me baleti Jisu
Na cava e mate vakararawa kina o Jisu? Cava e sega ni bokoca kina na Kalou na itotogi ni mate?
E kaya na lawa ni Kalou “na isau ni ivalavala ca na mate.” (Roma 6:23) A vakamatatataka sara ga na Kalou vei Atama na lawa qori, ni sau ni talaidredre na mate. (Vakatekivu 3:3) E “sega ni lasu rawa” na Kalou, e vakayacora dina na ka e tukuna. (Taito 1:2) E qai vakadewa kina o Atama vei ira nona kawa na ivalavala ca kei na mate.
E ganiti ira gona na kawa i Atama mera mate, ia na Kalou e dolea vei ira “na levu ni nona loloma soli wale.” (Efeso 1:7) E vakavotui na cecere ni lewadodonu ni Kalou kei na titobu ni nona yalololoma ena nona talai Jisu mai me cabora nona bula uasivi me keda ivoli na kawatamata.
Na gauna cava e mate kina o Jisu?
A mate o Jisu ena “ikaciwa ni aua” se rauta na tolu na kaloko ena yakavi ni nodra kanavata ni Lakosivia na Jiu. (Marika 15:33-37, ivakamacala e ra) Na tikinisiga qori e veidonui kei na Vakaraubuka na 1 ni Epereli 33 G.V., ena noda ivolanivula.
A mate i vei o Jisu?
A vakamatei o Jisu ena vanua “e vakatokai ena vosa vakaIperiu me o Kolikoca, kena ibalebale na Vanua ni Qavokavoka.” (Joni 19:17, 18) Ena gauna ya na vanua qori e tiko ena “taudaku ni matamatanikoro” e Jerusalemi. (Iperiu 13:12) E kena irairai ni toka ena dua na delana, ni kaya na iVolatabu ni so era raica tu mai “vakayawa” nona vakamatei o Jisu. (Marika 15:40) Ia ena gauna qo sa sega ni kilai na vanua e tiko kina o Kolikoca.
A mate vakacava o Jisu?
E levu era vakabauta ni a mate o Jisu ena kauveilatai, ia e kaya na iVolatabu: “E colata na noda ivalavala ca ena kau.” (1 Pita 2:24, King James Version) Era vakayagataka o ira na dauvola iVolatabu e rua na vosa vaKirisi me vakaibalebaletaka na iyaya e vakamatei kina o Jisu, qori na stau·rosʹ kei na xyʹlon. Levu vei ira na dauvakadidike era kaya ni rua na vosa qori e vakaibalebaletaka na kauvaro se dua na duru balavu.
Me vakananumi vakacava na nona mate o Jisu?
A tauyavutaka o Jisu vei ratou nona imuri e dua na soqo rawarawa ga ena bogi ni Lakosivia era dau solevutaka na Jiu. E kaya: “Dou cakava tiko ga qo mo dou vakananumi au kina.” (1 Korinica 11:24) Oti ga e vica na aua a vakamatei o Jisu.
Era vakatauvatana na dauvola iVolatabu nona mate o Jisu ina kena lai cabori na lami ena Lakosivia. (1 Korinica 5:7) Na soqo ni Lakosivia era dau vakananuma kina na Isireli na nodra sereki mai na veivakabobulataki. Era dau vakananuma tale ga na lotu vaKarisito na iVakananumi i Jisu Karisito ena nodra sa sereki mai na valavala ca kei na mate. E dau vakananumi e veiyabaki na Lakosivia ena 14 ni Naisani ena ivolanivula vakaivolatabu; era cakava tale ga qori na lotu vaKarisito ena nodra dau vakananuma e veiyabaki na iVakananumi.
Dua na iwiliwili levu ni lewe i vuravura era dau vakananuma e veiyabaki na mate i Jisu ena tikinisiga e veidonui kei na ika14 ni Naisani.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn